IэкIыб къэрал зэзэгъыныгъ — Адыгэ макъ\nIэкIыб къэрал зэзэгъыныгъ\nЯ XXIV-рэ Дунэе экономическэ форумэу Петербург щыкIорэм Адыгеим и ЛIышъхьэу КъумпIыл Мурат Бахрейн илIыкIо купэу мы хэгъэгум IэкIыб къэрал IофхэмкIэ иминистрэу Абдуллатиф бин Ра­шид Альзаяни зипащэм зэдэгущыIэгъу тыгъуасэ дыриIагъ.\nЗэIукIэгъум хэлэжьагъэх Бахрейн ичрезвычайнэ, иполно­мочнэ лIыкIоу УФ-м щыIэ Ахмед Абдулрахман Махмуд Ис­маил Аль-Саати, АдыгеимкIэ — АР-м и Премьер-министрэ игуадзэу, АР-м иофициальнэ лIыкIоу УФ-м и Президент дэжь щыIэ ТхьакIущынэ Мурат, АР-м экономикэ хэхъоныгъэмрэ сатыумрэкIэ иминистрэу Шэуджэн Заур.\nЩыIэныгъэм илъэныкъо зэ­фэшъхьафхэмкIэ зэдэлэжьэ­ныгъэу зэдыряIэщтым мыщ щытегущыIагъэх. ХэгъэгуитIум яправительствэхэм азыфагу илъ зэпхыныгъэр мы зэIукIэгъум лъигъэкIотагъ. Бахрейн ичрезвычайнэ, иполномочнэ лIыкIоу УФ-м щыIэр 2019-рэ илъэсым Адыгеим къызэкIоми, зэзэгъыныгъэ заулэ зэдашIыгъагъ.\nПетербург щыкIорэ Дунэе экономическэ форумым лъэ­ныкъохэм къыщагъэшъыпкъэ­жьыгъ пандемием иIофхэм язытет зэрэхъурэм елъытыгъэу язэпхыныгъэ зырагъэушъом­бгъуным зэрэфэхьазырхэр. Лъэныкъохэм язэфыщытыкIэхэм ягъэпытэнкIэ хэгъэгуитIуми япащэхэм Iофышхо зэра­шIэрэр зэIукIэгъум шъхьафэу щыхагъэунэфыкIыгъ. Бахрейн ипачъыхьэ мызэу, мытIоу Урысыем къэкIогъагъ УФ-м и Президентэу Владимир Путиным зэдэгущыIэгъухэр дишIынхэу.\nМамырныгъэмрэ зыпкъитыныгъэмрэ КъокIыпIэ Благъэм щыгъэпытэгъэнхэм иIоф Урысыем иIахь зэрэхишIыхьэрэм мыщ осэшхо къыщыфашIыгъ.\n«Урысыем ишъолъырхэм Бахрейн дыряIэ зэдэлэжьэныгъэм зегъэушъомбгъугъэнымкIэ а пстэуми амалышIухэр къатыщтых. Ащ фэдэ зэдэлэ­жьэныгъэ адыриIэным респуб­ликэри фэхьазыр. АщкIэ ищыкIагъэр зэдгъэуIущт. Лъэныкъуа­бэхэмкIэ тишIоигъоныгъэхэр зэтефэх», — къыIуагъ КъумпIыл Мурат.\nЭкономикэм, социальнэ Iоф­хэм, зекIоным алъэныкъокIэ зэ­фыщытыкIэхэм нахь зарагъэу­шъомбгъущт. ЩыIэныгъэм илъэ­ныкъо зэфэшъхьафхэмкIэ охътэ кIыхьэм телъытэгъэ стратегическэ зэдэлэжьэныгъэ зэдыряIэным мэхьанэшхо зэриIэр мыщ щыхагъэунэфыкIыгъ.\nБахрейнрэ Адыгеимрэ язэфыщытыкIэхэм ягъэпытэнкIэ Урысыем ипосольствэрэ и МИД-рэ амалэу яIэхэр къызфагъэфедэщтых.\nПредыдущая Инвестициехэм ахэхъо\nСледущая ЯтIонэрэ чэзыур аублэщт